Neuvoston päätöslauselma, annettu 13 päivänä toukokuuta 2003, Euroopan yleisen avaruuspolitiikan kehittämisestä



Virallinen lehti nro C 149 , 26/06/2003 s. 0010 - 0010



Neuvoston päätöslauselma, annettu 13 päivänä toukokuuta 2003, Euroopan yleisen avaruuspolitiikan kehittämisestä (2003/C 149/05) EUROOPAN UNIONIN NEUVOSTO, joka 1. PALAUTTAA MIELEEN 10 päivänä joulukuuta 2001 antamansa päätelmät, 2. SUHTAUTUU MYÖNTEISESTI meneillään oleviin neuvotteluihin Euroopan yhteisön ja Euroopan avaruusjärjestön välisen puitesopimuksen tekemiseksi, 3. PANEE MERKILLE valmistelukunnan työn tutkimuksen, teknologisen kehityksen ja avaruuden aloilla, 4. SUHTAUTUU MYÖNTEISESTI yhteistyössä ESA:n kanssa laadittuun Euroopan komission vihreään kirjaan ja käynnissä olevaan kuulemisprosessiin, joka aloitettiin jäsenvaltioiden erilaisten kantojen ottamiseksi huomioon ja jonka tarkoituksena on kehittää edelleen Euroopan yleistä avaruuspolitiikkaa; TOTEAA, että merkittävä joukko eurooppalaisia toimijoita ja kansalaisia on jo antanut panoksensa meneillään olevaan vihreää kirjaa koskevaan kuulemisprosessiin; PAINOTTAA tarvetta käsitellä tässä asiakirjassa esitettyjä ongelmakohtia sekä käyttäjänäkökohtia unionin pitkän aikavälin tavoitteiden edistämiseksi, 5. KOROSTAA kustannustehokkaan ja kohtuuhintaisen avaruusteknologian jatkuvasti kasvavaa merkitystä Euroopan kansalaisille, sillä se edistää muun muassa: - eurooppalaisten yritysten kilpailukykyä, koska se tarjoaa niille uusia mahdollisuuksia, - osaamiselle rakentuvan yhteiskunnan kehittymistä, - monien Euroopan poliittisten toimintalinjojen täytäntöönpanoa sekä avaruusteknologian merkitystä kehitettäessä Euroopan poliittisia toimintalinjoja edelleen, yhteinen ulko- ja turvallisuuspolitiikka mukaan luettuna, 6. PAINOTTAA Euroopan tason konkreettisen toiminnan kiireellisyyttä, erityisesti ottaen huomioon Euroopan avaruusalan kriittisen tilanteen, varsinkin laukaisupalvelujen ja kaupallisten satelliittimarkkinoiden osalta; olisi myös pyrittävä saavuttamaan erityisesti Galileo-hankkeeseen ja Euroopan laukaisusektorin rakenneuudistukseen liittyvät tärkeät virstanpylväät, 7. KOROSTAA, että on tehtävä yhteisön ja ESA:n välinen puitesopimus mahdollisimman pian ja viimeistään vuoden 2003 lopussa, valkoista kirjaa silmällä pitäen, yhtenä vaiheena Euroopan yleisen avaruuspolitiikan jatkokehityksessä, 8. SUHTAUTUU MYÖNTEISESTI komission aikomukseen toimittaa neuvostolle ja Euroopan parlamentille yhteistyössä ESA:n kanssa avaruutta koskeva valkoinen kirja, jossa asetetaan tavoitteet Euroopan avaruuspolitiikalle ja tehdään ehdotuksia siihen tarvittaviksi toimiksi, päämääränä mahdollinen eurooppalainen avaruusohjelma, 9. PAINOTTAA kansainvälisen avaruusyhteistyön merkitystä ottaen huomioon myös useiden uusien avaruusmahtien ilmaantumisen, kehottaa komissiota yhteistyössä ESA:n kanssa vauhdittamaan ponnistelujaan alan yhteistyön edistämiseksi ja panee merkille komission aikomuksen järjestää kansainvälinen konferenssi, 10. TOISTAA, että Euroopan unionin neuvoston ja Euroopan avaruusjärjestön neuvoston yhteinen ministerikokous voisi tarjota uutta lisävauhtia yhteisille Euroopan avaruuspolitiikan kehittämispyrkimyksille, ja katsoo, että vuoden 2003 jälkipuolisko voisi olla soveltuva ajankohta tällaiselle kokoukselle.